
Vznesené pripomienky
	Subjekt
	Typ
	Pripomienka

	GPSR
Generálna prokuratúra Slovenskej republiky
	O
	K návrhu zákona všeobecne – O:
Súhlasíme s cieľom navrhovanej legislatívnej zmeny, t. j. posilniť ekonomickú ochranu maloletých detí a zvýšiť zodpovednosť rodičov za výživu detí, ktorý z vecného a právneho hľadiska považujeme za legitímny a racionálny.

Čo sa týka spôsobu dosiahnutia cieľa navrhovanou zmenou vrátane legislatívneho riešenia, stotožňujeme sa so stanoviskom Ministerstva spravodlivosti Slovenskej republiky k predloženému návrhu zákona.

	KBS
Konferencia biskupov Slovenska
	O
	Celému materiálu
Zásadná pripomienka: Návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov navrhujeme vypustiť a stiahnuť z legislatívneho procesu.
Odôvodnenie: Stotožňujeme sa so snahou zabezpečiť, aby výživné predstavovalo reálny príspevok rodiča na jeho výživu a nemalo len symbolický charakter. Zvýšenie minimálneho výživného podľa navrhovanej úpravy na 100% životného minima na nezaopatrené dieťa však môže ohroziť nízkopríjmové rodiny, zvýšiť negatívny sociálny dopad na povinného rodiča (spadnutie príjmu pod hranicu chudoby, zadlžovanie, vznik exekúcií, riziko trestného konania pre neplnenie vyživovacej povinnosti), v neposlednom rade bude mať aj negatívny dopad na štátny rozpočet.

	KOZP
Komisárka pre osoby so zdravotným postihnutím
	O
	§ 62 ods. 3
Zásadná pripomienka:
Ako komisárka pre osoby so zdravotným postihnutím uplatňujem k legislatívnemu návrhu, ktorým sa zvyšuje minimálne výživné na dieťa z 30 % sumy životného minima na 100 % sumy životného minima, ako zásadnú pripomienku.
Žiadam návrh v tejto podobe prehodnotiť a doplniť o ochranný mechanizmus, ktorý umožní súdom v odôvodnených prípadoch individuálne posúdiť finančné možnosti rodiča so zdravotným postihnutím. Zároveň žiadam o doplnenie analýzy sociálnych vplyvov s osobitným zreteľom na nízkopríjmové rodiny a rodičov odkázaných na sociálne a kompenzačné dávky.
Odôvodnenie:
Uvedomujem si a plne podporujem legitímny zámer predkladateľa posilniť ekonomickú stabilitu detí a zabezpečiť ich krytie potrieb v čase rastúcich životných nákladov. Súčasne je však potrebné poukázať na špecifickú situáciu rodičov s vážnym zdravotným postihnutím, na ktorých môže mať takéto plošné opatrenie neprimerane tvrdý dopad.
Minimálne výživné je pevne stanovená hranica, pri ktorej súd neskúma reálnu finančnú situáciu povinného rodiča. Skokové zvýšenie tejto sumy na 100 % životného minima však môže pre rodičov so ZP, ktorí sú dlhodobo mimo trhu práce a ich jediným príjmom je dávka v hmotnej núdzi, ktorá nedosahuje ani sumu životného minima, minimálny invalidný dôchodok či príspevok na opatrovanie, predstavovať neriešiteľnú finančnú záťaž. Títo rodičia často sami nedosahujú príjem na úrovni životného minima, objektívne nemajú možnosť situáciu zmeniť, a ich finančné prostriedky sú prioritne určené na kompenzáciu dôsledkov zdravotného stavu.
Navrhovaná úprava tak vytvára riziko, že rodičia so ZP budú vystavení exekučným konaniam a prepadu do materiálnej núdze nie z dôvodu neochoty plniť si povinnosti, ale pre objektívnu ekonomickú nemožnosť tak urobiť. To by mohlo viesť k nežiaducej tenzii medzi právami dieťaťa a právom rodiča so ZP na dôstojný život a ochranu rodinného života podľa Dohovoru OSN o právach osôb so zdravotným postihnutím (CRPD).
Hlavné odporúčania komisárky na úpravu:
• Zavedenie individuálneho posúdenia: Navrhujem, aby zákon umožnil súdu určiť výživné pod hranicou 100 % životného minima, ak sa preukáže, že povinný rodič má pre ťažké zdravotné postihnutie sám príjem pod touto hranicou a nemá objektívnu možnosť si ho zvýšiť.
• Doplnenie analýzy dopadov: Keďže predložený materiál neobsahuje vyhodnotenie dopadov na občanov so ZP, žiadam o dodatočné posúdenie sociálnych vplyvov tejto zmeny.
• Súčinnosť s náhradným výživným: Prípadný výpadok v príjme dieťaťa, spôsobený objektívnou chudobou rodiča so ZP, by mal flexibilnejšie kompenzovať štát prostredníctvom inštitútu náhradného výživného tak, aby zároveň nebola ohrozená ani jedna zo zraniteľných strán.
Verím, že cieľom legislatívy má byť spravodlivé vyváženie oboch chránených záujmov – ako najlepšieho záujmu dieťaťa, tak aj práva na dôstojnú existenciu rodiča so zdravotným postihnutím.

	MFSR
Ministerstvo financií Slovenskej republiky
	Z
	Celému materiálu
Navrhuje sa zvýšiť minimálne výživné z aktuálnej výšky 30 % sumy životného minima na nezaopatrené dieťa na 50 % sumy životného minima na nezaopatrené dieťa. V tejto súvislosti žiadame v súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v predkladacej správe kvantifikovať uvedený vplyv na rozpočet verejnej správy, a to nielen na bežný rok, ale aj na tri nasledujúce rozpočtové roky.

	MOSR
Ministerstvo obrany Slovenskej republiky
	O
	K článku I návrhu zákona
V úvodnej vete článku I návrhu zákona navrhujeme za slová „zákona č. 408/2022 Z. z.“ vložiť čiarku a vypustiť spojku „a“, a za slová „zákona č. 157/2025 Z. z.“ navrhujeme vložiť slová „ a zákona č. 70/2026 Z. z.“. 
Odôvodnenie 
Legislatívno – technická pripomienka.

	MPSVRSR
Ministerstvo práce, sociálnych vecí a rodiny Slovenskej republiky
	O
	K predkladacej správe
Odporúčame doplniť do predkladacej správy odporúčaciu pripomienku Ministerstva práce, sociálnych vecí a rodiny Slovenskej republiky v tomto znení:

„ Ministerstvo práce, sociálnych vecí a rodiny Slovenskej republiky upozorňuje, že navrhovaná zmena výšky minimálneho výživného bude mať negatívny vplyv na rozpočet kapitoly Ministerstva práce, sociálnych vecí a rodiny Slovenskej republiky, pričom predpokladané finančné dopady sa odhadujú na 15 851 130 eur v roku 2027, 11 726 265 eur v roku 2028 a 12 058 466 eur v roku 2029. Uvedené finančné prostriedky nie sú zabezpečené v rozpočte kapitoly Ministerstva práce, sociálnych vecí a rodiny Slovenskej republiky.“.

	NBÚ
Národný bezpečnostný úrad
	O
	Celému materiálu
Bez pripomienok.

	PMÚSR
Protimonopolný úrad Slovenskej republiky
	O
	Celému materiálu
bez pripomienok

	Verejnosť
Verejnosť
	O
	Čl. I. § 62 ods. 3
Zásadná pripomienka

Text pripomienky:

Navrhujeme vypustiť celý odsek § 62 ods. 3. 

V prípade, ak povinný rodič naozaj vzhľadom na svoje majetkové pomery a vzhľadom na schopnosti nie je schopný plniť vyživovaciu povinnosť ani v rozsahu minimálneho výživného, máme za to, že nie je dôvodné ho zaťažovať touto povinnosťou, ktorá navyše v prípade, ak naozaj nie je v jeho schopnostiach túto povinnosť plniť, môže viesť následne k začatiu trestného konania. 

Naopak, v týchto situáciách by mal prevziať zodpovednosť štát a poskytnúť dieťaťu potrebnú sociálnu pomoc. 

Osobitne poukazujeme na to, že situácia, kedy povinný rodič nemá príjem na plnenie ani minimálnej vyživovacej povinnosti z dôvodov, ktoré sú na jeho strane, nemá byť riešená prostredníctvom inštitútu minimálneho výživného (ako sa to v praxi niekedy stáva), ale aplikovaním postupu s poukazom na posúdenie tzv. potencionality príjmu povinného rodiča. 

Máme za to, že inštitút minimálneho výživného je prekonaný.

	Verejnosť
Verejnosť
	O
	Čl. I. § 62 ods. 3
Druh pripomienky:

Zásadná

Návrh na úpravu:

Navrhujeme preformulovať znenie § 62 ods. 3 nasledovne:

§ 62 Právo dieťaťa na výživu rodičov

(1) Dieťa má právo na výživu od oboch rodičov ako na zákonný nárok. Vyživovacia povinnosť každého rodiča trvá až do okamihu, keď dieťa nadobudne schopnosť samé sa živiť, bez ohľadu na to, ktorému z rodičov bolo dieťa zverené do osobnej starostlivosti. Za okamih, keď dieťa nadobudne schopnosť samé sa živiť, sa považuje deň, keď dieťa ukončilo sústavnú prípravu na povolanie alebo preukázateľne nadobudlo trvalý príjem umožňujúci samostatné zabezpečenie jeho potrieb. Škola alebo iné zariadenie poskytujúce vzdelávanie sú povinné bezodkladne doručiť oznámenie o ukončení štúdia aj rodičovi, ktorý plní vyživovaciu povinnosť, alebo príslušnému súdu.

(2) Dieťa má právo na rovnakú životnú úroveň ako jeho rodičia; toto právo sa zabezpečuje primeraným podielom každého rodiča podľa jeho schopností, možností a majetkových pomerov. Rodič, ktorému bolo dieťa zverené do osobnej starostlivosti, je povinný tiež prispievať na výživu dieťaťa finančne, ak to jeho príjmové, majetkové alebo osobné pomery umožňujú.

(3) Každý z rodičov je povinný podieľať sa na výžive dieťaťa podľa svojich schopností, možností a majetkových pomerov tak, aby dieťa malo rovnakú životnú úroveň u oboch rodičov, a to aj v prípade, ak rodičia spolu nežijú alebo ak bolo dieťa zverené do osobnej starostlivosti len jednému z nich. Minimálna výška výživného sa neustanovuje, ak by jej uplatnenie odporovalo zásade proporcionality alebo by bolo v rozpore so schopnosťami a možnosťami povinného rodiča. Ak sa minimálna výška ponechá, nesmie presiahnuť 20 % zo sumy životného minima na nezaopatrené neplnoleté dieťa podľa zákona č. 601/2003 Z. z. o životnom minime, ak to neodporuje zásade proporcionality alebo ak povinný rodič preukáže vážne sociálne alebo zdravotné dôvody, ktoré mu bránia v plnení tejto povinnosti. Zároveň sa ustanovuje, že výživné nemôže presiahnuť 2,5-násobok sumy životného minima, ak osobitné okolnosti prípadu (napr. zdravotné postihnutie dieťaťa, mimoriadne potreby spojené so vzdelávaním alebo liečbou) neodôvodňujú vyššie výživné. Takto ustanovené hranice majú zabezpečiť primeranosť, predvídateľnosť a vyváženosť práv a povinností oboch rodičov. Vyššie výživné môže súd priznať len vtedy, ak to nevedie k zjavnej neprimeranosti vo vzťahu k možnostiam povinného rodiča a nevylučuje jeho schopnosť zabezpečovať vlastné životné potreby.

(4) Pri určovaní výživného súd prihliada na odôvodnené potreby dieťaťa, reálne životné náklady a vyvážený prístup k povinnostiam oboch rodičov tak, aby výživné nebolo likvidačné pre jedného z nich a zároveň zabezpečovalo dôstojné životné podmienky dieťaťa.

Odôvodnenie návrhu:

1. Odstraňuje obsolentný koncept minimálneho výživného – buď sa úplne zruší, alebo sa zníži na 20 % životného minima, aby nedochádzalo k ekonomickej likvidácii povinných rodičov. 

Neprimeranosť a neodôvodnenosť navrhovanej minimálnej hranice 100 %
Navrhovaná výška minimálneho výživného vo výške 100 % zo životného minima je neprimeraná a ekonomicky nereálna, najmä pre rodičov s nízkymi príjmami, nezamestnaných, osôb s invaliditou, alebo tých, ktorí majú viac vyživovacích povinností. Takáto úprava by viedla k nárastu exekučných konaní, trestných stíhaní a sociálnej nestability, a mohla by byť v praxi likvidačná. Súčasná hranica 30 % bola už dostatočne motivujúca, no pri súčasnom raste cien a výdavkov je vhodné ju upraviť na 20 %, aby sa zachovala primeranosť vo vzťahu k reálnym životným podmienkam.

2. Odstraňuje diskrimináciu jedného rodiča, vyživovacia povinnosť sa výslovne vzťahuje na oboch rodičov, nielen na rodiča, ktorému dieťa nebolo zverené. Nerovnosť rodičov v praxi a obchádzanie povinnosti rodiča, ktorému je dieťa zverené

V praxi sa dlhodobo obchádza povinnosť prispievať na výživu dieťaťa aj u rodiča, ktorému je dieťa zverené do osobnej starostlivosti.
Takéto riešenie je v rozpore s princípom rovnosti rodičovských práv a povinností, ktorý vyplýva z čl. 41 ods. 4 Ústavy SR. Navrhujeme preto výslovne doplniť, že aj rodič, ktorý má dieťa v osobnej starostlivosti, je povinný finančne prispievať podľa svojich možností.

3. Zavádza právnu istotu a jasne vymedzuje moment zániku vyživovacej povinnosti a zamedzuje špekuláciám so zatajovaním ukončenia štúdia. 

Potrebné legislatívne vymedzenie okamihu zániku vyživovacej povinnosti

V súčasnosti absentuje jasná definícia okamihu, kedy dieťa nadobúda schopnosť samé sa živiť, čo vedie k špekulatívnemu predlžovaniu štúdia alebo k zatajovaniu jeho ukončenia. Zavádza povinnosť informovania – školy musia bezodkladne oznámiť ukončenie štúdia povinnému rodičovi alebo súdu. Navrhujeme preto doplniť povinnosť školy oznamovať ukončenie štúdia priamo rodičovi povinnému prispievať na výživu dieťaťa, resp. súdu.

4. Zavádza vyváženosť a proporcionalitu – výživné má byť primerané reálnym možnostiam rodičov a potrebám dieťaťa, nie nástrojom represie. 

Zavedenie maximálnej hranice výživného

Dnes v slovenskej legislatíve úplne chýba maximálna hranica, čo vytvára priestor pre neprimerané a nejednotné súdne rozhodnutia, vedúce k ekonomickej likvidácii povinných rodičov. Preto je z hľadiska právnej istoty aj proporcionality vhodné túto hranicu zákonne upraviť. Navrhujeme preto zaviesť maximálnu hranicu 2,5-násobku životného minima, s možnosťou jej výnimočného prekročenia pri osobitných potrebách dieťaťa. Tým sa zachová proporcionalita, predvídateľnosť a ochrana pred svojvoľnými rozhodnutiami.

5. Zabezpečuje rovnakú životnú úroveň dieťaťa u oboch rodičov, bez ohľadu na zverenie do starostlivosti. 

Súlad s princípom proporcionality a najlepšieho záujmu dieťaťa

Návrh rešpektuje čl. 3 Dohovoru o právach dieťaťa, podľa ktorého sa najlepší záujem dieťaťa musí posudzovať v kontexte spravodlivého rozdelenia povinností medzi oboch rodičov, nie jednostranne.

Zároveň sa posilní aj právna istota povinného rodiča a zníži sa riziko jeho exekučnej alebo trestnej likvidácie.

I. Zavedenie minimálnej aj maximálnej hranice výživného zvyšuje predvídateľnosť a právnu istotu pri rozhodovaní súdov.

II. Minimálna hranica 20 % zo životného minima reflektuje reálnu schopnosť rodičov s nízkymi príjmami plniť vyživovaciu povinnosť bez vzniku exekučných dlhov a bez sociálneho pádu.

III. Maximálna hranica 2,5-násobku životného minima predstavuje primeraný limit, ktorý zodpovedá princípu proporcionality, bráni neodôvodneným excesom (napr. výživné presahujúce 1 000 € mesačne pri bežných príjmoch) a súčasne umožňuje výnimočne vyššie výživné v osobitných prípadoch.

IV. Takto definovaný rámec by zjednotil rozhodovaciu prax súdov a zamedzil tzv. súdnemu aktivizmu pri stanovovaní výživného bez objektívnych hraníc.

Záver:

Navrhuje sa:

I. znížiť minimálne výživné zo 100 % na 20 % zo životného minima,

II. doplniť hornú hranicu výživného (2,5-násobok životného minima),

III. výslovne ustanoviť povinnosť finančného príspevku aj rodiča, ktorému je dieťa zverené do osobnej starostlivosti,

IV. a definovať okamih, kedy dieťa nadobudne schopnosť samé sa živiť, spolu s informačnou povinnosťou školy alebo inštitúcie.

	Verejnosť
Verejnosť
	O
	Dôvodová správa
Dôvodová správa. K § 62 ods. 3

Navrhujeme rozšíriť a prepracovať osobitnú časť dôvodovej správy k § 62 ods. 3 nasledovne:

K § 62

Navrhuje sa zrušiť zachovanie súčasnej koncepcie obmedzenia práva dieťaťa na výživu od rodiča, ktorému bolo dieťa zverené do osobnej starostlivosti, a to aj po dosiahnutí plnoletosti dieťaťa.

Zákonná vyživovacia povinnosť sa musí vzťahovať na oboch rodičov, bez ohľadu na to, ktorému z nich bolo dieťa zverené do osobnej starostlivosti, až do momentu, keď dieťa nadobudne schopnosť samé sa živiť, nie do momentu zverenia do osobnej starostlivosti.

Legislatíva musí výslovne definovať okamih nadobudnutia schopnosti dieťaťa samé sa živiť a zabrániť špekulatívnym praktikám, ktoré dnes vznikajú z nezverejnenia ukončenia štúdia dieťaťa.

Navrhujeme doplniť ustanovenie, že školy majú povinnosť doručiť rozhodnutie o ukončení štúdia dieťaťa povinnému rodičovi alebo súdu, aby sa predišlo dlhodobému neoprávnenému uplatňovaniu nároku na výživné.

Zároveň sa navrhuje zrušiť alebo znížiť tzv. minimálne výživné, ktoré sa dnes odvodzuje od výšky životného minima a má mať po novom výšku 100 %.

Takéto zvýšenie je ekonomicky neudržateľné a v rozpore so zásadou proporcionality a rovnosti účastníkov.

Minimálne výživné je potrebné buď úplne odstrániť, alebo znížiť na 20 % zo sumy životného minima na nezaopatrené neplnoleté dieťa podľa zákona č. 601/2003 Z. z. o životnom minime.

Zároveň sa navrhuje maximálne výživné, ktoré sa odvodzuje od výšky životného minima a má mať výšku 250 %.

Odôvodnenie návrhu:

Nerovnosť medzi rodičmi

Súčasná koncepcia právne zvýhodňuje rodiča, ktorému bolo dieťa zverené do osobnej starostlivosti, pretože tento rodič často nemá reálnu povinnosť prispievať na výživu dieťaťa, hoci má vyšší príjem a menej vyživovacích povinností ako druhý rodič.

V praxi dochádza k situáciám, keď rodič s nižším príjmom a väčším počtom vyživovacích povinností musí platiť výživné, zatiaľ čo rodič, ktorý má dieťa v osobnej starostlivosti, neprispieva vôbec.

Reálne potreby dieťaťa a spravodlivosť

Dieťa má právo na rovnakú životnú úroveň u oboch rodičov, čo dnes nie je zabezpečené. Súdna prax navyše ignoruje prípad, keď dieťa fakticky žije striedavo u oboch rodičov, ale výživné sa určuje len jednostranne.

Neurčený moment nadobudnutia schopnosti dieťaťa samé sa živiť

Chýba zákonná definícia, ktorá by jasne určila okamih, kedy vyživovacia povinnosť rodiča zaniká. Povinní rodičia často nemajú možnosť zistiť ukončenie štúdia dieťaťa, čo vedie k neoprávnenému pokračovaniu platenia výživného, exekúciám a trestným postihom.

Preto je potrebné legislatívne upraviť povinnosť škôl informovať povinného rodiča alebo súd o ukončení štúdia.

Ekonomická realita a disproporcia minimálneho výživného

Zvýšenie tzv. minimálneho výživného na 100 % zo životného minima je neprimerané vzhľadom na to, že štát nedokáže garantovať ani minimálne príjmy rodičov vo výkone trestu, väzbe alebo v núdzi.

Súčasný systém vytvára exekučnú, trestnú a suicidiálnu špirálu a likviduje ekonomicky slabších rodičov, čo v konečnom dôsledku neprospieva ani deťom.

Preto sa navrhuje zníženie minimálneho výživného na 20 % zo sumy životného minima.

Potreba rovnováhy medzi ochranou dieťaťa a rodiča

Zachovanie súčasnej koncepcie odporuje zásade proporcionality, rovnosti účastníkov a zásade najlepšieho záujmu dieťaťa podľa čl. 3 Dohovoru o právach dieťaťa.

Reforma musí zohľadniť aj práva povinného rodiča a zabezpečiť rovnováhu vyživovacej povinnosti oboch rodičov, nie jej jednostranné prenesenie.

Odstraňuje diskrimináciu jedného rodiča, lebo vyživovacia povinnosť sa výslovne vzťahuje na oboch rodičov, nielen na rodiča, ktorému dieťa nebolo zverené.

Zavádza právnu istotu a jasne vymedzuje moment zániku vyživovacej povinnosti a zamedzuje špekuláciám so zatajovaním ukončenia štúdia.

Zavádza povinnosť informovania, školy musia bezodkladne oznámiť ukončenie štúdia povinnému rodičovi alebo súdu.

Zabezpečuje rovnakú životnú úroveň dieťaťa u oboch rodičov, bez ohľadu na zverenie do starostlivosti.

Odstraňuje obsolentný koncept minimálneho výživného, buď sa úplne zruší, alebo sa zníži na 20 % životného minima, aby nedochádzalo k ekonomickej likvidácii povinných rodičov.

Zavádza vyváženosť a proporcionalitu, lebo výživné má byť primerané reálnym možnostiam rodičov a potrebám dieťaťa, nie nástrojom represie.

Otázka maximálnej výšky výživného je dnes v slovenskej legislatíve úplne chýbajúca, čo vytvára priestor pre neprimerané a nejednotné súdne rozhodnutia, vedúce k ekonomickej likvidácii povinných rodičov.

Preto je z hľadiska právnej istoty aj proporcionality vhodné túto hranicu zákonne upraviť.

Zavedenie aj maximálnej hranice výživného zvyšuje predvídateľnosť a právnu istotu pri rozhodovaní súdov.

Maximálna hranica 2,5-násobku životného minima predstavuje primeraný limit, ktorý zodpovedá princípu proporcionality, bráni neodôvodneným excesom (napr. výživné presahujúce 1 000 € mesačne pri bežných príjmoch) a súčasne umožňuje výnimočne vyššie výživné v osobitných prípadoch.

Takto definovaný rámec by zjednotil rozhodovaciu prax súdov a zamedzil tzv. súdnemu aktivizmu pri stanovovaní výživného bez objektívnych hraníc.

	Verejnosť
Verejnosť
	O
	Čl. I. § 62 ods. 3
Treba zvážiť reálne sociálne a ekonomické dôsledky návrhu zákona PT 1252, ktorým sa zvyšuje minimálne výživné zo súčasných 30 % životného minima na 100 % životného minima.

Návrh môže mať závažné dopady najmä na rodičov v hmotnej núdzi, invalidných rodičov, nízkopríjmové domácnosti a rodičov s viacerými deťmi. V mnohých prípadoch môže viesť k nárastu nevymožiteľných dlhov, exekúcií a trestných konaní bez reálneho zlepšenia situácie detí.

Žiadame preto, aby bol návrh dopracovaný s prihliadnutím na:

individuálne možnosti a schopnosti povinného rodiča,
sociálnu situáciu domácností,
reálne dopady na štátne výdavky,
princíp primeranosti a vykonateľnosti práva.

K návrhu zákona zároveň pripájame aj právny argument vyplývajúci z medzinárodného práva.

Problematika určovania výšky výživného je upravená aj v čl. 14 Haagskeho protokolu o rozhodnom práve pre vyživovaciu povinnosť, ktorý bol v mene Európskej únie uzavretý rozhodnutím Rady 2009/941/ES.

Podľa čl. 14 protokolu:

„Aj vtedy, keď rozhodné právo ustanovuje inak, zohľadnia sa pri určovaní výšky výživného potreby oprávneného a možnosti povinného.“

Haagsky protokol teda výslovne vyžaduje individuálne posudzovanie možností a schopností povinného rodiča. Návrh zákona, ktorý by bez ohľadu na príjem, majetkové pomery alebo sociálnu situáciu povinného rodiča automaticky zvýšil minimálne výživné zo súčasných 30 % životného minima na 100 % životného minima, môže byť podľa nášho názoru v rozpore s princípom proporcionality a individuálneho posudzovania vyžadovaného medzinárodným právom.

Upozorňujeme zároveň, že takáto právna úprava môže viesť:

k nárastu nevymožiteľných dlhov,
k zvýšeniu počtu exekúcií,
k nárastu trestných konaní pre zanedbanie povinnej výživy,
k zvýšeniu výdavkov štátu na náhradné výživné,
k ďalšiemu sociálnemu prepadu nízkopríjmových rodičov a ich rodín.

	Verejnosť
Verejnosť
	O
	Čl. I § 62 ods. 3
Ústavnoprávne, systémové a aplikačné aspekty:

1. Rozpor s princípom proporcionality a individualizácie

Kľúčový problém návrhu spočíva vo formulácii, že rodič má platiť minimálne výživné „bez ohľadu na svoje schopnosti, možnosti a majetkové pomery“.

Takáto úprava je v priamom rozpore s dlhodobo ustálenou judikatúrou Ústavný súd Slovenskej republiky, podľa ktorej:

vyživovacia povinnosť musí byť individualizovaná,
musí reflektovať reálne ekonomické možnosti povinného rodiča,
a nesmie mať likvidačný charakter.

Absolútne stanovené minimum (100 % životného minima) bez možnosti korekcie:

popiera princíp spravodlivosti,
a môže byť v rozpore s čl. 20 a čl. 35 Ústava Slovenskej republiky (ochrana majetku a právo na primerané hmotné zabezpečenie).

2. Potenciálna protiústavnosť v extrémnych prípadoch

Návrh nerieši situácie, keď rodič objektívne:

nemá príjem (nezamestnanosť, invalidita),
má minimálny príjem na úrovni alebo pod životným minimom,
alebo je v sociálnej núdzi.

V takých prípadoch:

zákonná povinnosť platiť 100 % životného minima môže byť fakticky nesplniteľná,
čím sa vytvára priestor pre:
exekučné konania,
zadlžovanie,
a sekundárne sociálne vylúčenie.

Takýto efekt je v rozpore s princípom právneho štátu (čl. 1 Ústavy), keďže právo nemá ukladať objektívne nesplniteľné povinnosti.

3. Nesprávna interpretácia čl. 27 Dohovoru o právach dieťaťa

Návrh sa opiera o Dohovor o právach dieťaťa, konkrétne čl. 27.

Avšak:

tento článok síce zdôrazňuje primárnu zodpovednosť rodičov,
ale zároveň výslovne uvádza, že štáty majú:
poskytovať primeranú pomoc rodičom,
a zabezpečiť systémy podpory.

Návrh jednostranne:

posilňuje povinnosť rodiča,
ale ignoruje komplementárnu povinnosť štátu.

Ide teda o selektívnu interpretáciu medzinárodného záväzku.

4. Riziko kontraproduktívnych sociálnych dopadov

Deklarovaný cieľ – zvýšenie zodpovednosti rodičov – je legitímny. Navrhovaný nástroj však môže mať opačný efekt:

zvýšenie počtu neplatičov (reálna nevymahatelnosť),
nárast exekúcií a šedej ekonomiky,
demotivácia legálneho zamestnania (únik pred zrážkami zo mzdy),
prehlbovanie konfliktov medzi rodičmi.

Empiricky v mnohých jurisdikciách platí, že:

príliš vysoké fixné minimum → nižšia reálna vymožiteľnosť.

5. Ignorovanie existujúcich mechanizmov ochrany dieťaťa

Súčasná právna úprava už umožňuje:

súdom určiť výživné podľa potrieb dieťaťa,
prihliadať na potenciálne (nie len aktuálne) príjmy rodiča,
sankcionovať úmyselné znižovanie príjmu.

Návrh:

nepreukazuje, prečo tieto nástroje zlyhávajú,
ani neponúka analýzu ich nedostatočnosti.

Chýba teda evidence-based legislatíva.

6. Problematické tvrdenie o vplyvoch

Dôvodová správa uvádza, že návrh:

„nemá vplyv na služby verejnej správy“

To je sporné, pretože:

možno očakávať nárast:
súdnych sporov,
exekučných konaní,
agendy orgánov sociálnoprávnej ochrany detí.

Rovnako absentuje kvantifikácia dopadu na:

náhradné výživné,
sociálne dávky,
administratívne náklady štátu.

7. Systémová nesúladnosť

Životné minimum je:

koncipované ako sociálny ukazovateľ minima pre prežitie,
nie ako univerzálny základ pre vyživovaciu povinnosť.

Naviazaním minimálneho výživného na 100 % tejto sumy:

dochádza k mechanickému a systémovo neodôvodnenému prepojeniu dvoch odlišných inštitútov,
bez zohľadnenia:
regionálnych rozdielov,
veku dieťaťa,
špecifických potrieb.

8. Alternatívne riešenia (odporúčania)

Z odborného hľadiska by boli vhodnejšie menej rigidné nástroje:

zvýšenie minima, ale nie absolútne (napr. 50–70 %),
zavedenie výnimiek pre objektívnu neschopnosť plniť,
posilnenie:
kontrolných mechanizmov (skryté príjmy),
mediácie medzi rodičmi,
efektívnejší systém náhradného výživného zo strany štátu,
metodické usmernenia pre súdy namiesto fixného minima.
Záver

Návrh sleduje legitímny cieľ – posilnenie ochrany dieťaťa. Zvolený legislatívny nástroj je však:

neprimerane rigidný,
potenciálne protiústavný,
a môže viesť k horším reálnym výsledkom, než aké deklaruje.

Najväčším problémom je opustenie princípu:

„schopnosti, možnosti a majetkové pomery rodiča“

ktorý je základným pilierom rodinného práva.

	Verejnosť
Verejnosť
	O
	Čl. I § 62 ods. 3
Návrhu tzv. 430 eurového zákona o zvýšení minimálneho výživného. Diskusia v pléne ukázala, že otázka rodičov, ktorí plnia vyživovaciu povinnosť voči deťom je jednou z najcitlivejších sociálnych tém na Slovensku. Napriek rozdielnym politickým postojom zaznela zo strany viacerých poslankýň a poslancov zhoda v tom, že ak ich vlastný príjem je na hranici životného minima, prípadne sú v hmotnej núdzi, deti nesmú niesť dôsledky ekonomickej neistoty ich rodičov ani nedostatočnej ochrany zo strany štátu. Zároveň však považujeme za potrebné zdôrazniť, že rozprava sa v mnohých momentoch vzdialila od samotnej podstaty návrhu zákona a odbornej diskusie o hrozbe nárastu dlhov, exekučných konaní a zo strany štátu k zvýšeným finančným nákladom z dôvodu uplatnenia inštitútu náhradného výživného i podmienkach rodín v núdzi. Takýto spôsob vedenia parlamentnej diskusie neprispieva k dôvere verejnosti v politiku ani k hľadaniu riešení, ktoré súdené rodiny na Slovensku reálne potrebujú.

Minimálne výživné a životné minimum nie sú ideologické témy. Sú to otázky základnej spravodlivosti a ochrany rodiny dieťaťa. Každá rodina dieťaťa má právo na dôstojné životné podmienky. Zvyšovanie životných nákladov, cien bývania, energií, potravín a zdravotnej starostlivosti vytvára čoraz väčší tlak najmä na súdené rodiny, ktoré patria medzi najohrozenejšie skupiny obyvateľstva.

Preto očakávame, že hlasovanie o 430 eurovom výživnom na každé dieťa bude vedené predovšetkým vecne, odborne a s dôrazom na najlepší záujem súdenej rodiny dieťaťa a parlament bude pri hlasovaní vychádzať z reálnych dát o chudobe súdených rodín s deťmi, zadlženosti domácností a ekonomickej situácii rodičov, ktorí plnia vyživovaciu povinnosť voči viacerým deťom. Tento návrh 430 eurového zákona týkajúci sa súdených rodín detí bude posudzovaný podľa jeho reálneho dopadu na kvalitu života rodín s deťmi, nie podľa politickej príslušnosti hlasujúcich.

Osobitne chceme upozorniť na to, že chudoba súdených rodín s deťmi na Slovensku zostáva vážnym problémom. Mnohé súdené rodiny dnes zápasia s tým, aby zabezpečili základné potreby, bývanie, stravu, školské pomôcky, zdravotnú starostlivosť či mimoškolské aktivity. V takejto situácii je minimálne výživné vo výške 135 € a celkové mesačné zabezpečenie dieťaťa vo výške 430 eur (135 € od otca, 135 € od matky, 60 € prídavok na dieťa a 100 € daňový bonus) pre mnohé domácnosti existenčnou otázkou.

Oceňujeme všetky vystúpenia, ktoré sa snažili upozorniť na reálne životné podmienky súdených rodín s deťmi a rodičov, ktorí plnia vyživovaciu povinnosť voči viacerým deťom. Zároveň vyzývame všetkých poslancov a poslankyne, aby pri hlasovaní o tomto 430 eurovom zákone uprednostnili kultivovanosť pred politickou "vraždou" mnohých osôb, ktorých nárast dlhov, exekučných konaní a prísnych trestov zo strany štátu nevyhnutne spôsobí následný zvýšený počet samovrážd z dôvodu ich bezvýchodiskovej situácie. Parlament má byť miestom, kde sa hľadajú riešenia v prospech občanov. Pri témach, ktoré sa týkajú rodičov, ktorí plnia vyživovaciu povinnosť voči deťom, by to malo platiť dvojnásobne.

	ÚGKKSR
Úrad geodézie, kartografie a katastra Slovenskej republiky
	O
	K celému materiálu
Bez pripomienok

	ÚJDSR
Úrad jadrového dozoru Slovenskej republiky
	O
	Celému materiálu
Bez pripomienok

	ÚNMSSR
Úrad pre normalizáciu,  metrológiu a skúšobníctvo Slovenskej republiky
	O
	Celému materiálu
Bez pripomienok.

	ÚPVSR
Úrad priemyselného vlastníctva Slovenskej republiky
	O
	Celému materiálu
Bez pripomienok.

	ÚVO
Úrad pre verejné obstarávanie
	O
	Celému materiálu
Bez pripomienok.

	ÚVSR
Úrad vlády Slovenskej republiky
	O
	§ 62 ods. 3
Znenie pripomienky:
V § 62 ods. 3 sa číslo „30“ nahrádza číslom „50“.  

Odôvodnenie:
Navrhované zvýšenie minimálneho výživného z 30 % na 100 % sumy životného minima sleduje legitímny cieľ posilnenia ekonomickej ochrany detí. Takto nastavené zvýšenie však predstavuje výrazný skok, ktorý môže byť pri nízkopríjmových povinných rodičoch reálne ťažko splniteľný. To môže viesť k vyššej miere neplatenia výživného, zadlžovaniu, exekúciám, trestným konaniam pre zanedbanie povinnej výživy a k zvýšenému tlaku na systém náhradného výživného.

Za primeranejšie riešenie by sme považovali zvýšenie minimálneho výživného na 50 % sumy životného minima. Takéto riešenie posilňuje ochranu dieťaťa, ale zároveň lepšie rešpektuje princíp reálnej splniteľnosti vyživovacej povinnosti, t.j. ide o kompromis pri skoku z 30 % na 100 %. Toto zodpovedá aj stanovisku Ministerstva spravodlivosti, ktoré výslovne odporúča nahradiť 100 % hranicu hranicou 50 % a po zapracovaní pripomienok odporúča vláde vysloviť s návrhom súhlas.

	ŠÚSR
Štatistický úrad Slovenskej republiky
	O
	Celému materiálu
Bez pripomienok.

	MHSR
Ministerstvo hospodárstva Slovenskej republiky
	
	Odoslané bez pripomienok

	MINCRS
Ministerstvo cestovného ruchu a športu Slovenskej republiky
	
	Odoslané bez pripomienok

	MIRRI SR
Ministerstvo investícií, regionálneho rozvoja a informatizácie Slovenskej republiky
	
	Odoslané bez pripomienok

	MKSR
Ministerstvo kultúry Slovenskej republiky
	
	Odoslané bez pripomienok

	MPRVSR
Ministerstvo pôdohospodárstva a rozvoja vidieka Slovenskej republiky
	
	Odoslané bez pripomienok

	MVSR
Ministerstvo vnútra Slovenskej republiky
	
	Odoslané bez pripomienok

	MZSR
Ministerstvo zdravotníctva Slovenskej republiky
	
	Odoslané bez pripomienok

	MZVEZ SR
Ministerstvo zahraničných vecí a európskych záležitostí Slovenskej republiky
	
	Odoslané bez pripomienok

	MŠVVaMSR
Ministerstvo školstva,výskumu,vývoja a mládeže Slovenskej republiky
	
	Odoslané bez pripomienok

	MŽPSR
Ministerstvo životného prostredia Slovenskej republiky
	
	Odoslané bez pripomienok

